Det var måske ikke så meget svarene på spørgsmålene om regeringens skattereform, betalingsring eller tobin-skat, som på forhånd, tirsdag, tiltrak journalisterne opmærksomhed forud for statsminister Helle Thorning-Schmidts ugentlige pressemøde.

Men mere om Helle Thorning-Schmidt denne gang kunne huske navnet på Dan Bjerring, der dækker Christiansborg for JP Radio og byggeriets dagblad, Licitationen.

Selv om statsministeren ellers med succes - som de fleste toppolitikere - har for vane at tiltale journalisterne med fornavn, så har der nemlig været en undtagelse. Dan Bjerring.

Opkaldt efter Olsen-Banden-Keld?

Om det skyldes, at den midaldrende journalist minder statsministeren om Kjeld fra Olsen-Banden, vides ikke.

Men sikkert er det. Helle Thorning-Schmidt har fået for vane at tiltale Dan Bjerring med navnet "Kjeld".

En navneforvirring som Politiken såvel som Ekstra Bladet den seneste tid har gjort sig lystig over, mens hovedpersonen, altså Dan Bjerring, har ment, at "det kunne sige noget om mig, men det kunne også sige noget om hende".

Stiller stadig spørgsmål

Journalisten har dog understreget, at selv om det er underligt, at statsministeren lige netop glemmer hans navn, så er det vigtigste jo trods alt, at han får lov at stille sine obligatoriske to spørgsmål på de ugentlige pressemøder.

Hvilket Dan Bjerring endnu engang benyttede sig af tirsdag, hvor han rakte hånden op midtvejs gennem pressemødet.

- Kjeld, lød det grinende fra statsministeren til Dan Bjerring, som svarede:

- Så skal jeg lade være med at kalde dig Yvonne.